Prof. Daan werk tans aan ’n vier jaar lange projek vir Taalportaal wat einde 2018 volledig behoort te wees. Op dié aanlynplatform vir Nederlandse, Afrikaanse en Friese taalkunde, skryf hy die afdelings oor Afrikaanse fonetiek en fonologie.
“Dit is ’n volledige, omvattende grammatika van die Afrikaanse fonetiek en fonologie en hy kom uiteindelik in hierdie formaat op die internet wat baie Wikipedia-agtig is, so jy kan alles interkatief gaan soek,” sê hy met sy linkerwys- en duimvinger wat sy gesig ondersteun en sy regterhand wat na die rekenaar wys.
Prof. Daan verduidelik hoe hy verskynsels sien en hoor om dit as voorbeelde van sy teorieë te bevestig.
Die voëls kwetter deurgaans en in die omliggende kantore klink dit gesellig. Iemand lag ’n paar keer in die agtergrond. Party moet reeds op middagetebreek wees.
Hy sê baie van die werk vir Taalportaal is al gedoen, maar nog nie op die webwerf gelaai nie. “Ons moet dit in Engels skryf want die internasionale gemeenskap moet dit kan lees en verstaan,” hy sug liggies. “As ‘n mens dit in Afrikaans skryf, al gaan dit oor Afrikaans, gaan baie mense dit nie kan lees nie.”
Die tegnologiese spronge in sy veld sedert die beginjare is vir hom verbysterend. “In die outyd moes jy maar sit en voorbeeldjies uitdink, dan skryf jy dit op en die mense moet jou maar glo. Maar met hierdie ding (Taalportaal) kan jy nou die klank insit en dan kan hulle self gaan luister.”
Nou het hy byvoorbeeld ’n databasis van RSG-nuusbulletins waar hy die verskynsels en die sprekers van sy keuse kan intik om te sien hoe gereeld dit voorkom.
Hy gly weer vinnig met sy stoel rekenaar toe. “Ek is nou verleid om vir jou iets te wys. Sê nou maar die woord ‘nadat’… sou jy sê daai ‘-d-’ kan ’n ‘-r-‘ word? ‘Narat’?” Hy speel al Johann Russouw se nadats. Praat, ’n toepassing wat dit onder meer moontlik maak om die klankgolwe van ’n woord te sien en waar dit in iemand se mond vorm, maak dit makliker om ’n verskynsel te verduidelik.
Hy reis begin Oktober saam met sy vrou, Marié, na Wene (Oostenryk) om saam met ’n oorsese medewerker ’n artikel af te rond. Prof. Marié is eintlik ook “afgetree” en is tans ’n navorsingsprofessor by die NWU se Gesondheidswetenskappe. Sy is ’n spreker by ’n internasionale kongres in Innsbruck (Oostenryk).
Een van sy studente-assistente kom in om haar werk wat tot sy databasis bydra op ’n geheuestokkie vir hom te gee. “Het dit maklik gegaan, kan ek dit maar vir jou teruggee as dit half gedoen is?” spot hy voor sy loop.
“Ek is afgetree, maar nog nie morsafgetree nie,” sê hy laggend. Vir die egpaar is dit daagliks ’n brandende vraag – wanneer om uiteindelik af te tree. “Jy vra ’n vraag wat ek en my vrou wat ’n professor in Sielkunde is…,” sê hy onsamehangend toe ek vra wanneer gaan hy weet hy moet stop. “Ek en my vrou is nog van die ou geslag akademici. Ek praat nie eers van vakansie nie. Die week in Innsbruck wat sy by die kongres is, het ek ‘n groot stuk werk wat ek wil afhandel.”
Gender en seksualiteit word soms foutiewelik uitruilbaar gebruik en is meestal op die cisgender-model gebaseer wat beteken individue identifiseer met die geslag waarmee hulle gebore is, sê Rothmann. Hy sê heteronormatiwiteit (die argument dat heteroseksualiteit die aanvaarbare norm is) skep die verwagting dat daar ’n verband is.
Die transgendergemeenskap waar seksuele voorkeur dieselfde bly ten spyte van ’n geslagtelike verandering is vir Scott ’n bewys dat seksualiteit en gender nie met mekaar skakel nie.
’n Lid van die Student Advocating Leadership and Transformation (S.A.L.T.), wat ’n diploma in Sportkunde aan die NWU-Puk doen, sê as vrou in die sportbedryf weet sy sy moet harder as mans werk om haarself te bewys vir dieselfde hoeveelheid aandag, selfs al het sy meer kennis oor die onderwerp.
Een van die deelnemers aan ’n anonieme aanlynvraelys vir Potchefstroomse gemeenskapslede, ’n ma van ’n kind wat nie Christelik is nie, sê daar is te veel druk op skoliere om Christene te wees. Sy sê kinders boelie ander wat nie tot die geloof behoort waaraan ’n skool voorkeur gee nie.
Doeltreffende, toekomsgerigte Christelike onderwys. Só lui Laerskool ML Fick se visie op hul webtuiste. Lourie van der Merwe, skoolhoof, wil egter nie “op hierdie stadium” van die hofgeding uitlatings oor hul geloofspraktyke maak nie.